
Grantiau Gweithdai Ymchwil 2026-2027 

	Alwad yn Agor: 9 Medi 2026
Alwad yn Cau: 14 Hydref 2026 am 4pm
Cyflwyno ar-lein drwy Ffurflen Cais Grantiau Gweithdai



Mae’r cynllun grant wedi’i gynllunio i annog ymchwilio’n gydweithredol i gais ymchwil sydd ar gam cynnar yn ei ddatblygiad. Yn yr rownd hon, byddwn yn gallu ariannu hyd at 22 o brosiectau ar gyfer sefydliadau yng Nghymru.
Bydd pedair themâu yn 2026-2027:
· Astudiaethau Cymru
· Ymchwilydd Gyrfa Cynnar
· Y Celfyddau, Dyniaethau a’r Gwyddorau Cymdeithasol
· Llwybrau at Heddwch (noddir gan Academi Heddwch Cymru)

Beth yw gweithdy ymchwil?
Mae Cymdeithas Ddysgedig Cymru yn ystyried Gweithdy fel ysgolheigion yn dod at ei gilydd yn gynnar yn y broses o gynllunio, ac yn datblygu menter ymchwil gydweithredol. Sylwer mai bwriad y grantiau hyn yw annog a chefnogi amrywiaeth o gyfarfodydd a digwyddiadau i hyrwyddo’r gwaith o archwilio’r pwnc, ac nad yw un digwyddiad sy’n rhannu ymchwil wedi’i gwblhau neu ymchwil uwch yn gymwys o dan y cynllun hwn. Nid yw'r grant yn ymdrin â gweithgareddau a fyddai wedi digwydd beth bynnag (er enghraifft, wedi'u cysylltu â chynhadledd sy'n bodoli eisoes).   
Rhagwelir y bydd pob prosiect Gweithdy yn arwain at ddatblygu rhwydwaith, neu at amlinellu syniad ar gyfer gwneud cais am brosiect grant yn y maes fydd yn cael ei archwilio, er mwyn darparu cyfraniadau a fydd o werth i’r gymuned academaidd a’r cyhoedd ehangach. 
Dylai ceisiadau llwyddiannus fod â dyddiad cychwyn ar ol 1 Ionawr 2027 a gorffen erbyn 30 Gorffennaf 2027.

Pwy sy’n gallu ymgeisio?
Mae’n rhaid i geisiadau gynnwys dau sefydliad neu fwy.
Mae’n rhaid i Ymgeiswyr Arweiniol fod yn gyflogwr sydd wedi ei leoli yng Ngymru a bod yn un o’r canlynol: 
· yn academydd amser llawn neu ran-amser sydd yn cael ei gyflogi gan Sefydliad Addysg Uwch yng Nghymru;
· yn ymarferydd amser llawn neu ran-amser, neu’n aelod o staff sy’n weithgar ym maes ymchwil yn y sector cyhoeddus neu’r trydydd sector, gydag ymrwymiad amlwg i addysgu ac ymchwil o fewn y sefydliad hwnnw.
Gall Ymgeiswyr Arweiniol fod ar gontract dros dro neu barhaol yn eu sefydliad neu fudiad.  
Gall tîm y prosiect gynnwys y canlynol hefyd:
· ymchwilwyr academaidd eraill o unrhyw ddisgyblaeth,
· ymchwilwyr y tu allan i’r byd academaidd,
· aelodau o’r cyhoedd neu grwpiau sy’n wynebu’r cyhoedd.
Bydd ceisiadau yn cael eu hasesu gan banel sydd yn cael ei benodi gan Gymdeithas Ddysgedig Cymru, a fydd yn dod i gonsensws wrth benderfynu pa geisiadau sy’n llwyddiannus. Efallai y byddwn yn gofyn i ymgeiswyr am ragor o wybodaeth, cyn cadarnhau bod grant wedi cael ei ddyfarnu iddynt.
Bydd ceisiadau yn cael eu hasesu yn unol â’r meini prawf sydd yn cael eu rhestru yn yr adran ‘Beth rydym yn chwilio amdano’. Bydd y panel adolygu yn ceisio cefnogi carfan amrywiol o dderbynwyr sy’n cyfleu ystod o sefydliadau a disgyblaethau.
Noder mai dim ond un Grant Gweithdy Cymdeithas Ddysgedig Cymru y gellir ei gael, neu wneud cais amdano, ar unrhyw un adeg. Os caiff sawl cais eu cyflwyno, caiff yr ymgeisydd ei anghymwyso.

Ni chaiff unigolyn wneud cais fel Prif Ymgeisydd ond mewn un o gynlluniau grant Cymdeithas Ddysgedig Cymru. Fodd bynnag, gallant gael eu henwi fel Cydweithredwr neu Gyfranogwr mewn ceisiadau a gyflwynir i unrhyw un o gynlluniau grant eraill y Gymdeithas.

Beth rydym yn chwilio am?
Prif egwyddorion y cynllun ariannu ydy:
· gweithio gyda phartneriaid allanol i gyd-gynhyrchu canlyniadau ymchwil ac i gyfnewid gwybodaeth
· sicrhau bod egwyddorion ac arferion gorau mewn perthynas â gweithio rhyngddisgyblaethol yn cael eu mabwysiadu o'r cychwyn cyntaf, a chaniatáu ar gyfer datblygu partneriaethau gwirioneddol gydweithredol, a fydd yn darparu atebion i heriau cymhleth
· ystyried a chyfrannu at saith nod llesiant Deddf Llesiant Cenedlaethau’r Dyfodol (Cymru) 2015.

Yn ogystal â'r egwyddorion hyn, mae gan bob thema feini prawf penodol y mae'n rhaid mynd i'r afael â hwy yn y cais:
· Astudiaethau Cymru
· Ymchwil am Gymru a'i chysylltiadau â'r byd ehangach yw Astudiaethau Cymru.  Dylai ymgeiswyr y thema hon roi amlinelliad clir o'r modd y mae eu gweithdy'n berthnasol i gyd-destun Cymru, a sut y gallai wella'r ddealltwriaeth o faterion allweddol yn y Gymru gyfoes.

· Ymchwilydd Gyrfa Cynnar
· Rhaid i ymgeiswyr arweiniol fod yn ‘Ymchwilydd Gyrfa Cynnar’.
· Diffinnir 'Ymchwilydd Gyrfa Gynnar' fel ymchwilydd sy'n bodloni'r meini prawf a amlinellir yn adran 'pwy a all ymgeisio' y ddogfen hon, ac nad yw eto wedi sefydlu lefel sylweddol o ymchwil annibynnol. Mae'n rhaid i ymgeiswyr esbonio'n glir yn eu cais pam eu bod yn cymhwyso fel Ymchwilydd Gyrfa Gynnar.
· Mae hon yn thema agored, sy'n golygu y gall Gweithdai fod mewn unrhyw ddisgyblaeth neu faes diddordeb. Yn eich cais, dylech amlinellu gwerth y Gweithdy i'ch maes ymchwil ac i'ch datblygiad proffesiynol.

· Y Celfyddau, Dyniaethau a’r Gwyddorau Cymdeithasol
· Mae'r thema hon yn agored i ymchwilwyr ym meysydd y Dyniaethau, y Celfyddydau a'r Gwyddorau Cymdeithasol.
· Dylai ymgeiswyr roi amlinelliad clir o'r buddion a ddisgwylir yn sgil datblygu prosiectau cydweithredol newydd a'r canlyniadau a ddisgwylir yn sgil cydweithredu, e.e., a allai arwain at ddatblygu papur ymchwil neu gais am gyllid yn y dyfodol.

· Amlinellwch sut y bydd y prosiect yn datblygu dealltwriaeth well o heddwch neu'n mynd i'r afael â materion penodol yn gysylltiedig â heddwch. At ddibenion y wobr hon, ystyrir 'heddwch' yn ei ystyr cadarnhaol a negyddol - hynny yw, heddwch nid yn unig fel absenoldeb trais, ond fel y strwythurau a'r diwylliannau sy'n hyrwyddo cymdeithasau heddychlon. Gall prosiectau fynd i'r afael â heddwch o fewn Cymru neu'n rhyngwladol, ac mae cyllid ychwanegol o £1,000 ar gael i gefnogi cyfranogwyr rhyngwladol.
· Rhoddir ystyriaeth arbennig i brosiectau sy'n trafod sut y gallai Cymru hyrwyddo heddwch yng Nghymru neu'n rhyngwladol, ac/neu i brosiectau sy'n gweithio gyda phartneriaid rhyngwladol. Gall y prosiectau hynny sydd â phartner rhyngwladol wneud cais am £1,000 yn ychwanegol. Dylai ymgeiswyr sy'n gwneud cais am y cyllid ychwanegol hwn amlinellu'n glir sut y bydd cyfranogiad eu partner rhyngwladol o fudd i'r partner a'r prosiect.
· Noddir gwobrau Llwybrau at Heddwch gan Academi Heddwch Cymru, Sefydliad Heddwch Cymru. Nod yr Academi Heddwch yw parhau â'r traddodiad hirsefydlog o greu heddwch a hyrwyddo heddwch yng Nghymru, drwy ddatblygu a chydgysylltu cymuned annibynnol o ymchwilwyr mewn meysydd cysylltiedig. Cyllidir yr Academi Heddwch drwy Lywodraeth Cymru, ac mae'n gweithio i roi lle cadarn i heddwch ar agenda genedlaethol Cymru, a hefyd ar y llwyfan ryngwladol drwy gydweithio â rhwydwaith o sefydliadau heddwch presennol byd-eang.
· Mae'r Academi Heddwch yn deall bod heddwch yn golygu mwy nag absenoldeb rhyfel. Mae'n golygu bod cymdeithasau'n byw heb ofn, gwytnwch cymdeithasol ochr yn ochr â hawliau unigol, a hyrwyddo cyfiawnder cymdeithasol, tegwch, parch a chydraddoldeb er mwyn adeiladu byd gwell. Am ragor o wybodaeth, ewch i Gwefan Academi Heddwch Cymru.


Dim ond i un thema ariannu y gallwch chi wneud cais.


Uniondeb Ymchwil a Phartneriaethau Teg 
Dylai ymgeiswyr ddangos arferion gwaith cyfrifol a chydymffurfio â chanllawiau moesegol wrth gynnal egwyddorion uniondeb ymchwil (fel yr amlinellir yn UKCORI) a rheolaeth effeithiol ar ymchwil. Cynghorir ymgeiswyr llwyddiannus i geisio cymeradwyaeth foesegol ar gyfer eu prosiectau.  
Dylid cytuno ar bartneriaethau ymchwil cyn gwneud unrhyw waith (gan roi ystyriaeth i'r cyfrifoldebau, yr adnoddau, y trefniadau rhannu data a'r buddion) a dylent fod yn dryloyw ac yn seiliedig ar barch.
Ceir hyd i ganllawiau pellach yma ar gyflawni gwaith ymchwil da.

Tegwch, Amrywiaeth a Chynhwysiant
Yn ogystal â'r gofynion cyfreithiol allweddol, dylai ymgeiswyr disgrifo sut y byddant yn mynd i'r afael ag anghenion penodol sy'n gysylltiedig â TAC, yn unol ag ymrwymiad y Gymdeithas i TAC.

Canllawiau Ymchwil ac Arloesi y DU (UKRI) ar ddefnyddio AI cynhyrchiol
Efallai y bydd ymgeiswyr yn teimlo bod canllawiau Ymchwil ac Arloesi y DU (UKRI) ar ddefnyddio AI cynhyrchiol yn gyfrifol yn ffynhonnell ddefnyddiol o wybodaeth ac arfer da wrth baratoi eu cymwysiadau. Ymgeiswyr sy’n gyfrifol am sicrhau eu bod yn gyfarwydd â’r holl bolisïau, canllawiau a gofynion sy’n berthnasol i’w hymchwil, eu sefydliad, a’u cais cyllido, yn ogystal â chydymffurfio â’r rheini oll.


Yr arian sydd ar gael
Gallwch wneud cais am hyd at £1,000 i gefnogi eich prosiect, neu £2,000 os ydych chi'n gwneud cais i'r thema Llwybrau at Heddwch ac yn gweithio gyda phartner rhyngwladol. Gall ceisiadau gynnwys costau uniongyrchol wedi’u cyfiawnhau’n llawn a godwyd wrth gyflawni’r prosiect.
Gallai hyn gynnwys, er enghraifft:
· adnoddau staff (gan gynnwys gweinyddu a chydlynu, cyfraniadau at gyflogau (lle bydd unigolyn a enwir yn gwneud gwaith na fyddai’n cael ei ystyried yn rhan o’i ddyletswyddau arferol), is-gontractio gwasanaethau, galluogi partneriaid cyhoeddus/cymunedol i gymryd rhan)
· adnoddau nad ydynt yn ymwneud â staff (gan gynnwys costau deunyddiau, teithio a chynhaliaeth, cyfarfodydd a digwyddiadau, treuliau, deunyddiau a chyfarpar, costau gwerthuso)
· ariannu treuliau, honorariwm ar gyfer amser, gofal plant a chostau eraill, i ganiatáu i’r rheiny y tu allan i’r byd academaidd gymryd rhan, fel cymunedau cyhoeddus, a hyfforddiant i feithrin gallu’r grwpiau hyn i chwarae rhan hyderus a gweithredol yng ngweithgareddau’r gweithdy a’r ymchwil.
Mae’r alwad hon yn cael ei hariannu y tu allan i’r rheolau Costau Economaidd Llawn.
Gall sefydliad yr ymgeisydd arweiniol a’r sefydliadau partner ychwanegu at grantiau.
Wrth lenwi ffurflen gais, rhowch ddadansoddiad o sut y bydd y cyllid y gofynnwyd amdano yn cael ei wario. Bydd y wybodaeth hon yn helpu adolygwyr i asesu p’un a yw’r cynnig yn cynrychioli gwerth da am arian.

Costau sydd ddim yn cael eu talu
Mae’n rhaid i’r gyllideb a’r costau fod yn seiliedig ar amcangyfrifon dilys. Ni chaiff cyllid ei ddarparu ar gyfer y canlynol:
· costau ystadau ac anuniongyrchol
· offer swyddfa a gliniaduron neu unrhyw offer sydd ddim yn ymwneud yn uniongyrchol â rhedeg y gweithdy
· ffioedd neu honoraria i bobl sydd eisoes mewn cyflogaeth â thâl i gyflawni gweithgareddau lle byddai gweithgareddau o’r fath yn cael eu gwneud yn rhesymol fel rhan o’u dyletswyddau arferol
· cyllid ôl-weithredol, gan gynnwys y prosiectau hynny â dyddiad cychwyn ar ôl dyddiad cau’r alwad am gyllid, ond cyn i’r penderfyniadau ariannu gael eu cyhoeddi
· costau seilwaith/adeiladu
· presenoldeb mewn cynadleddau wedi’u cynllunio
· treuliau a gafwyd wrth gyflwyno’r cais
· cyrsiau academaidd fel graddau Meistr neu ddoethurol, a ffioedd dysgu eraill
Mae’r Gymdeithas yn cadw’r hawl i beidio ag ariannu hyd at y cyfyngiad a ddyrennir i’r alwad, ac i wneud newidiadau i gyfyngiadau cyllidebol y grantiau llwyddiannus.

Darparu’r grantiau
Bydd y broses i ddyfarnu’r grantiau hyn fel a ganlyn:
· Bydd archeb brynu yn cael ei chodi, a bydd rhif archeb brynu yn cael ei rannu.
· Bydd y grant yn cael ei dalu drwy anfoneb (mae’n rhaid iddo gynnwys rhif yr archeb brynu, cyfeiriad y safle, cyfeiriad Cymdeithas Ddysgedig Cymru a rhif anfoneb unigryw)


Effaith ac adrodd 
Byddwn yn gofyn i’r rheini sy'n cael eu derbyn i roi'r wybodaeth ddiweddaraf am gynnydd (trwy gyfrwng ffurflen fer) erbyn 19 Mawrth 2027, ac adroddiad terfynol sy’n amlinellu gweithgareddau, canlyniadau ac effaith y prosiect erbyn 31 Awst 2027.


Sut i wneud cais
Rhaid cyflwyno cynigion drwy'r ffurflen ar-lein erbyn 4pm 14 Hydref 2026. Ni chaiff unrhyw ddogfennau eraill eu hystyried. Gellir cyflwyno ceisiadau yn y Gymraeg neu yn Saesneg.

Dyddiadau pwysig y cynllun yw: 
· Alwad yn agor: 9 Medi 2026
· Alwad yn cau: 14 Hydref 2026 am 4pm
· Cyfarfod y panel: wythnos yn dechrau 30 Tachwedd - 1 Rhagfyr 2026
· Canlyniad y broses ddethol: erbyn 1 Rhagfyr 2026
· Dyddiadau cychwyn ar gyfer y prosiectau: ar ôl 1 Ionawr 2027
· Adroddiad interim: 19 Mawrth 2027
· Dyddiad cau cwblhau'r prosiect: 30 Gorffennaf 2027
· Adroddiad terfynol i'w gyflwyno erbyn: 31 Awst 2027

Canllawiau ar gyfer Cwblhau'r Ffurflen Gais Ar-lein

Mae'r ffurflen gais ar-lein ar gael yma. Gall ymgeiswyr hefyd weld copi y gellir ei lawrlwytho o'r cwestiynau sydd wedi'u cynnwys yn y ffurflen cais ar ein wefan.	Comment by Barbara Ibinarriaga Soltero: Please add the link to the Welsh version of the site when ready
Cynghorir ymgeiswyr i ysgrifennu eu hatebion gan ddefnyddio rhaglen gyfrifiadurol arall (e.e., Microsoft Word) ac yna eu copïo a'u gludo i'r ffurflen ar-lein i'w chyflwyno. Bydd hyn yn atal unrhyw golli gwaith os na allwch gwblhau'r cais mewn un eisteddiad. Rydym hefyd yn argymell cadw copi o'ch atebion ar gyfer eich cofnodion. 
Rydym wedi darparu rhai awgrymiadau cyfrif geiriau ar gyfer cwestiynau sydd angen atebion hirach. Rydym yn argymell cynnwys yr holl wybodaeth angenrheidiol er mwyn i’r panel adolygu asesu’r cais. 

Noder: Ar ôl i’r cais gael ei gyflwyno, nid oes modd gwneud unrhyw newidiadau eraill i’r cais. Cyfrifoldeb y Prif Ymgeisydd yw sicrhau bod y cais yn gywir ac yn gyflawn pan gaiff ei gyflwyno.
Os cewch unrhyw anawsterau wrth lenwi'r ffurflen neu os oes angen cymorth ychwanegol arnoch, cysylltwch ag aelod o Dîm Datblygu Ymchwilwyr LSW yn: researcherdevelopment@lsw.wales.ac.uk


Diogelu Data 
Bydd Cymdeithas Ddysgedig Cymru yn storio eich data yn unol â’i Pholisi Preifatrwydd, sydd ar gael yma.

Gwybodaeth Bellach
Cysylltwch â'n Tîm Datblygu Ymchwilwyr (researcherdevelopment@lsw.wales.ac.uk) os oes angen rhagor o wybodaeth arnoch.

